Folkeakademiet Rogaland

Folkeakademiet Rogaland(etablert 1922), tidligere Rogaland Foredragslag, er en norsk ideell organisasjon, med det mål å bidra til enkeltindividets vekst gjennom kunnskap og kulturopplevelser. Folkeakademiet Rogaland er et distriktsledd i Folkeakademienes Landsforbund

Historie

Akademivirksomheten i Rogaland kom i gang da Stavanger Forelesningsforening startet i 1891. Etter hvert ble andre akademier stiftet, og Rogaland Foredragslag ble dannet i 1922. I 1923 ble det etablert et samarbeid mellom Stavanger Forelesningsforening og Rogaland Foredragslag om foredragsholdere. Samtidig synes det også som et samarbeid med Kristiansand og omegns folkeakademier, flekkefjordakademiene og Bergens Forelæsningsforening kom i stand. Først og fremst gjaldt samarbeidet en deling av reiseutgifter. Senere, da nedgangen begynte midt på 1920-tallet, ble det slikt at Forelesningsforeningen sto for arbeidet med å skaffe foredragsholdere og legge reiserute for disse, samt fordelte økonomiske utgifter. Nå kunne ikke alle akademiene ta like mange foredragsholdere hver. Forelesningsforeningen hadde som regel nær 30 i sesongen og de andre fra 20 og nedover. Samarbeidet med Bergen var fruktbart da en fikk avtaler med mange av de vitenskapsmennene og kulturpersonlighetene der. Vanligvis var det også årlig foredragsholdere fra Danmark og Sverige på fylkets talerstoler.
I krigsårene 1940-45 ble både turnésamarbeidet i Rogaland og virksomheten i folkeakademiene i fylket lagt ned. Etter krigen ble virksomheten tatt opp igjen, og på et møte i september 1946, om framtidig samarbeid, deltok representanter fra Kristiansand, Mandal, Flekkefjord, Egersund, Sandnes, Figgjo, Sauda, Haugesund og Stavanger. Her ble det enighet om at for framtiden skulle Rogaland og Vest-Agder danne hver sin krets, men at de skulle samarbeide. I 1950 var det 18 folkeakademier i Rogaland. Sandnes fortsatte å være det organisatoriske sentrum for fylket. Rogaland folkeakademier ble også styrket på denne tiden. På årsmøtet i 1961 møtte det fram hele 52 representanter fra akademiene, samt fra Flekkefjord og Sirdal i Vest-Agder. Turnévirksomheten ble fremdeles lagt opp av sekretæren i Forelesningsforeningen som nå hadde ca. 30 folkeakademier å spille på. I sesongen 1962/63 ble det sendt ut 10 turneer som samlet formidlet hele 254 foredrag med 28 000 tilhørere.
Antallet programmer holdt seg bra også utover på 1970-tallet. Selv om antallet akademier var gått noe ned, var fremdeles omtrent 20 i aktivitet, mens det var 14 aktive ved inngangen til neste tiår. I årsmeldingen fra 1984 går det fram at sammenslutningen sendte ut 8 turneer som samlet 5072 tilhørere fordelt på 121 møter. I tillegg ble det arrangert 42 enkeltprogrammer.
I 1990 var 12 folkeakademier i virksomhet. Sammenslutningen sto for 41 turnéprogrammer med 2900 tilhørere, mens folkeakademiene hadde 50 enkeltprogrammer med 2650 tilhørere. Utover på 1990-tallet ble det arbeidet bra i fylket, både programtallet og antallet akademier gikk opp. Program- og besøkstallet steg også kraftig på slutten av tiåret.I 1999 med 207 programmer og 11500 tilhørere, mens akademitallet var 17.
I 2014 er det seks folkeakademier i Folkeakademiet Rogaland.